ઉર્મિલાએ છણકો કરીને કહ્યું, “એમાં ભગવાનને માથે રાખવાની વાત ક્યાં આવી? આપણે એમને છેતરતાં તો નથી ને? કે એમનું પડાવી તો લેતાં નથી ને? એ આપે છે અને આપણે લઈએ છીએ. તમને ચોખ્ખી ને ચટ વાત કહી દઊં, તમે આ બાબતમાં જો આડું અવળું કાંઈ બોલ્યા છો તો મારા જેવી કોઈ ભૂંડી નથી. તમારા દીકરાઓને થોડું વધારે મળે છે તો તમારા પેટમાં શું કામ ચૂંક ઊપડે છે? છાનામાના બેસી રહો, પોતાનું શરીર તો કામ આપતું નથી અને પાછા શાહુકાર થવા નીકળ્યા છો.”